b'\n_START_ARTICLE_\nEstrogen\n_START_PARAGRAPH_\nEstrog\xc3\xa9ni so steroidni hormoni z 18 ogljikovimi atomi, ki se sintetizirajo v jaj\xc4\x8dnikih, manj tudi v modih. Glavni predstavniki so estradiol, estron in estriol. Pri \xc5\xbeenski uravnavajo rast in razvoj ter delovanje spolnih organov, proliferacijo sluznice endometrija, razvoj in ohranitev sekundarnih spolnih znakov ter rast maternice v nose\xc4\x8dnosti._NEWLINE_Sintetizirajo jih vsi sesalci in tudi nekatere \xc5\xbeu\xc5\xbeelke, kar nakazuje na njihovo starodavnost v evolucijskem razvoju._NEWLINE_V medicini se uporabljajo kot sestavina nekaterih kombiniranih peroralnih kontraceptivov, pri nadomestnem hormonskem zdravljenju pomenopavznih \xc5\xbeensk ter pri nadomestnem hormonskem zdravljenju transseksualk._NEWLINE_Kot vsi steroidni hormoni tudi estrogeni difundirajo preko celi\xc4\x8dne membrane. Po prihodu v celico se ve\xc5\xbeejo na estrogenske receptorje in jih aktivirajo, kar povzro\xc4\x8di uravnavanje izra\xc5\xbeanja \xc5\xa1tevilnih genov. Nadalje estrogeni aktivirajo tudi z beljakovino G sklopljeni receptor GPR30.\n_START_SECTION_\nPredstavniki\n_START_PARAGRAPH_\nVsi naravni estrogeni so steroidni hormoni, medtem ko imajo nekateri sintezni estrogeni nesteroidno zgradbo.\n_START_SECTION_\nSteroidni estrogeni\n_START_PARAGRAPH_\nTrije poglavitni naravni estrogeni so estron (E1), estradiol (E2) in estriol (E3). Estradiol je prevladujo\xc4\x8di estrogen v rodni dobi, tako v smislu absolutnih serumskih vrednosti kot estrogenske aktivnosti. Med menopavzo prevladuje v krvi estron, med nose\xc4\x8dnostjo pa dose\xc5\xbee najvi\xc5\xa1je krvne koncentracije estriol. \xc4\x8cetrta oblika estrogenskih hormonov, estetrol (E4) nastaja le med nose\xc4\x8dnostjo. Vsi omenjeni estrogeni nastajajo iz androgenov (zlasti testosterona in androstenediona) s pomo\xc4\x8djo encima aromataze.\n_START_SECTION_\nBiosinteza\n_START_PARAGRAPH_\nEstrogeni se pri \xc5\xbeenski sintetizirajo zlasti v jaj\xc4\x8dnikih, med nose\xc4\x8dnostjo pa v posteljici. Folikle spodbujajo\xc4\x8di hormon (FSH) stimulira proizvodnjo estrogenov v jaj\xc4\x8dnikih (v celicah zrnatega sklada jaj\xc4\x8dnikovih foliklov in v rumenih telescih). V manj\xc5\xa1em obsegu nastajajo estrogeni tudi v drugih tkivih, na primer jetrih, nadledvi\xc4\x8dnicah in dojkah. Ti sekundarni viri estrogenov so pomembni zlasti v pomenopavznem obdobju. Tudi ma\xc5\xa1\xc4\x8dobne celice proizvajajo estrogene._NEWLINE_Pri \xc5\xbeenskah se v jaj\xc4\x8dnikih za\xc4\x8dne proizvodnja estrogenov s sintezo androstenediona iz holesterola v notranji teki. Androstenedion je hormon s \xc5\xa1ibkim androgenim delovanjem, ki slu\xc5\xbei zlasti kot predhodnik za hormone z mo\xc4\x8dnej\xc5\xa1o aktivnostjo, predvsem za testosteron in estrogene. Androstenedion prehaja bazalne membrane celic zrnatega sklada jaj\xc4\x8dnikovih foliklov, kjer se takoj pretvori v estron ali testosteron in potem v nadaljnjem koraku v estradiol. Pretvorbo androstenediona v testosteron katalizira encim 17\xce\xb2-hidroksisteroid-dehidrogenaza (17\xce\xb2-HSD), medtem ko pretvorbo androstenediona in testosterona v estron in estradiol katalizira encim aromataza. Oba encima sta prisotna v celicah zrnatega sklada jaj\xc4\x8dnikovih foliklov._NEWLINE_Krvne koncentracije estrogenov nihajo tekom menstrualnega cikla in dose\xc5\xbeejo najvi\xc5\xa1je vrednosti blizu konca folikularne faze, tik pred ovulacijo.\n_START_SECTION_\nMehanizem delovanja\n_START_PARAGRAPH_\nKot ve\xc4\x8dina steroidov se tudi estrogeni ve\xc5\xbeejo na receptorje v celi\xc4\x8dnem jedru, kar izzove bodisi izra\xc5\xbeanje bodisi zaviranje prepisovanja genov. Estrogenski receptorji se nahajajo zlasti v celicah tar\xc4\x8dnih tkiv (maternica, no\xc5\xbenica, mle\xc4\x8dne \xc5\xbeleze, sprednji re\xc5\xbeenj mo\xc5\xbeganskega priveska), v manj\xc5\xa1em obsegu pa so prisotni tudi v jetrih, ledvicah, nadledvi\xc4\x8dnicah in jaj\xc4\x8dnikih. Eden poglavitnih u\xc4\x8dinkov estrogenov na DNK je indukcija sinteze progesteronskih receptorjev v tar\xc4\x8dnih tkivih, kot so maternica, no\xc5\xbenica, sprednji re\xc5\xbeenj mo\xc5\xbeganskega priveska in hipotalamus.\n_START_SECTION_\nBiolo\xc5\xa1ki u\xc4\x8dinki\n_START_PARAGRAPH_\nEstrogeni spodbudijo razvoj \xc5\xbeenskih spolovil in drugotnih spolnih znakov. Spodbudijo rast in razvoj tkiva dojk in okostja in so sestavni del fiziologije pubertete, menstruacije, ovulacijskih ciklusov in nose\xc4\x8dnosti. Vzdr\xc5\xbeujejo urogenitalno funkcijo ter vazomotori\xc4\x8dno stabilnost._NEWLINE_U\xc4\x8dinki estrogenov kot zdravil so mo\xc4\x8dno odvisni od starosti bolnice. Pri bolnicah, starih od 11 do 13 let, pri katerih se dajejo estrogeni skupaj s progesteronom pri primarnem hipogonadizmu, izzovejo stimulacijo razvoja drugotnih spolnih znakov in fazo pospe\xc5\xa1ene rasti. Pri odraslih pri primarni amenoreji, spro\xc5\xbei cikli\xc4\x8dno dajanje estrogenov skupaj s progesteronom umetno izzvani menstrualni cikel. Poglavitna namena uporabe estrogenov pri odraslih bolnicah sta kontracepcija in pomenopavzno nadomestno hormonsko zdravljenje. Estrogeni, ki se uporabljajo kot zdravila, povzro\xc4\x8dajo tudi \xc5\xa1tevilne presnovne u\xc4\x8dinke: povzro\xc4\x8dajo zastajanje vode in soli v telesu ter blage anabolne u\xc4\x8dinke. Delujejo na kosti, saj zavirajo resorpcijo, s \xc4\x8dimer lahko pomagajo ohranjati kostno gostoto pri pomenopavznih bolnicah. Pojavi se lahko motena toleranca za glukozo. Pove\xc4\x8dajo tudi koagulabilnost krvi, kar pove\xc4\x8da tveganje za tromboembolijo. Po peroralnem dajanju estrogenov se v jetrih pove\xc4\x8da sinteza spolne hormone ve\xc5\xbeo\xc4\x8dega globulina (SHGB), angiotenzinogena, lipoproteinov velike gostote (HDL), trigliceridov, zni\xc5\xbea pa sinteza celotnega holesterola in lipoproteinov majhne gostote (LDL). Zaradi pove\xc4\x8dane sinteze angiotenzina se lahko pove\xc4\x8da krvni tlak, lipoproteini majhne gostote (LDL), katerih sinteza se zni\xc5\xbea, pa so dejavnik tveganja za aterosklerozo. Ve\xc4\x8dina \xc5\xa1tudij v skladu s tem poro\xc4\x8da o kardioprotektivnem u\xc4\x8dinku hormonskega nadomestnega zdravljenja pri pomenopavznih \xc5\xbeenskah. Mehanizem delovanja \xc5\xa1e ni pojasnjen. Sprva je veljalo, da so za ugoden u\xc4\x8dinek odgovorne spremembe v vrednostih holesterola, zmanj\xc5\xa1anje LDL in zve\xc4\x8danje HDL, vendar \xc5\xa1tudije ka\xc5\xbeejo, da ti dejavniki prispevajo le 25\xe2\x80\x9339% k sr\xc4\x8dno-\xc5\xbeilni za\xc5\xa1\xc4\x8diti. Novej\xc5\xa1e \xc5\xa1tudije ka\xc5\xbeejo, da ima pomembnej\xc5\xa1i u\xc4\x8dinek na oksidacijo LDL, ki in vivo za\xc4\x8denja aterosklerozo. Estrogeni namre\xc4\x8d delujejo antioksidativno in zavirajo oksidacijo LDL. Na drugi strani pa so nekatere \xc5\xa1tudije ovrgle za\xc5\xa1\xc4\x8ditni u\xc4\x8dinek nadomestnega hormonskega zdravljenja na sr\xc4\x8dno-\xc5\xbeilni sistem.'